AfriForum sit stryd teen onteiening sonder vergoeding voort(Argieffoto: pixabay) Die burgerregteorganisasie AfriForum het Dinsdag gesê hy sal in die volgende twee weke openbare verhore oor onteiening sonder vergoeding in Limpopo, die Noord-Kaap en die Wes-Kaap bywoon. Ernst Roets, AfriForum se hoof van beleid en aksie, sê dit is duidelik dat die regering nié afgesien het van sy voorneme om die Grondwet te wysig om die onteiening van private eiendom sonder vergoeding moontlik te maak nie. “AfriForum sit daarom sy stryd teen dié destruktiewe beleid voort.” Volgens Roets is die regering se volgehoue voortsetting van onteiening sonder vergoeding – ten spyte van ernstige waarskuwings deur ekonome, groot internasionale stemme en die burgerlike samelewing – roekeloos. “In die lig van die ernstige ekonomiese skade wat die regering se inperkingsregulasies aangerig het, is dit nou meer as ooit noodsaaklik om vir internasionale en plaaslike beleggers sekerheid oor eiendomsreg te kan gee. Die beskerming van eiendomsreg is ’n belangrike boublok vir ekonomiese herstel – en dit is slegs ’n regering wat totaal en blindelings ideologies in sy beleid gedrewe is wat dié feit sal verontagsaam,” meen Roets. Die verhore oor onteiening sonder vergoeding in die ander provinsies is reeds vroeër vanjaar afgehandel. AfriForum het ook dié verhore bygewoon.